เกิดอุทกภัยในจังหวัดสุราษฎร์ธานี 2 อำเภอ เร่งสำรวจความเสียหายและช่วยเหลือประชาชนอย่างต่อเนื่อง
กรมป้องกันและบรรเทาสาธารณภัย หรือ ปภ. รายงานจากสถานการณ์ลมตะวันออกและลมตะวันออกเฉียงใต้ที่พัดปกคลุมอ่าวไทย และภาคใต้มีกําลังแรง ประกอบกับมีหย่อมความกดอากาศต่ำกําลังแรงปกคลุมบริเวณอ่าวเบงกอลตอนกลาง และทะเลอันดามันตอนบน ทําให้บริเวณภาคใต้มีฝนตกหนักบางแห่ง โดยปริมาณฝนที่ตกสะสมทำให้เกิดน้ำท่วมฉับพลันและน้ำป่าไหลหลาก ในช่วงวันที่ 5 พฤษภาคมจนถึงวันนี้ (9 พ.ค. 65) เกิดสถานการณ์อุทกภัยในพื้นที่ 5 จังหวัด ได้แก่ เชียงใหม่ นครพนม ชุมพร สุราษฎร์ธานี และนครศรีธรรมราช รวม 7 อำเภอ 8 ตำบล 18 หมู่บ้าน ประชาชนได้รับผลกระทบ 359 ครัวเรือน มีผู้เสียชีวิต 1 ราย (สุราษฎร์ธานี) ปัจจุบันยังมีสถานการณ์ในจังหวัดสุราษฎร์ธานี ในพื้นที่ตำบลตะกุกเหนือ อำเภอวิภาวดีและพื้นที่ตำบลไชยา อำเภอไชยา รวม 2 หมู่บ้าน ระดับน้ำในพื้นที่ลดลง สำหรับจังหวัดที่สถานการณ์อุทกภัยคลี่คลายแล้ว ปภ.ได้ประสานจังหวัดจัดเจ้าหน้าที่ลงพื้นที่ เร่งสำรวจประเมินความเสียหาย เพื่อให้การช่วยเหลือตามระเบียบต่อไป ประชาชนสามารถแจ้งเหตุและขอความช่วยเหลือได้ทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง